सर्व प्रथम मैं माननीय अध्यक्ष और विधानसभा सचिवालय का आभारी हूं कि एक अत्यन्त महत्वपूर्ण विषय पर यहां आपसे चर्चा करने का अवसर प्राप्त हुआ है। मुझे सार्वजनिक जीवन में काम करते हुए तीन दशक से ज्यादा हो चुके है। विधानसभा की लगातार सेवा करते हुए भी अनेक कार्यकाल बीत गए है लेकिन प्रक्रिया और कार्यप्रणाली के क्षेत्र में आज भी मेरी स्थिति एक छात्र की ही है। ब्रिटेन के एक प्रसिद्ध सांसद ने हाऊस ऑफ कॉमन्स के बारे में कहा था- आई एम चाइल्ड ऑफ दिस हाऊस अर्थात् यह सदन मेरे लिए मां के समान है। इतने वर्षो बाद मुझे इस एक पंक्ति का बस यही अर्थ समझ में आया कि इस सदन की गोद में खेलते हुए हमने बहुत से सबक लिए है। जनहित क्या है, प्रशासन क्या है, संसदीय जवाबदेही क्या है, कैसे निर्वाचन क्षेत्र, प्रदेश और देश के हितों की रक्षा की जाए, यह सब समझने की बातें है। बिना इन्हें समझे, शांति पूर्वक पूर्व उदाहरणों का अध्ययन और मनन किए एक सफल विधायक के रूप में अपने कर्तव्यों का पालन करना संभव नहीं होता।